Winkel buite Malamulele afgebrand‘n Gebou by ‘n hoërskool in Malamulele is Maandagaand, 2 Februarie 2015 moontlik aan die brand gesteek Foto: Twitter ŉ Winkel is Dinsdag buite Malamulelein Limpopo afgebrand nadat die persone glo daar wou inbreek. “ŉ Onbekende aantal verdagtes wou by die winkel inbreek toe ŉ veiligheidswag hulle onderbreek het,” het kol. Ronel Otto, woordvoerder van die polisie, gesê. “Die veiligheidswag is met ŉ mes aangeval en die winkel is aan die brand gesteek.” Een persoon is in hegtenis geneem in verband met die voorval. Otto het gesê alhoewel die winkel buite Malamulele geleë is, hou die voorval na verwagting nie verband met die betogings in Malamulele nie. Malamulele is nou al vir vyf weke lank afgesny terwyl inwoners steeds hul eie munisipaliteit eis. Die betogings het al in Mei 2014 begin, maar ŉ maand gelede weer opgevlam. Vier skole is al sedert Januarie aan die brand gesteek. Betogers het verlede week paaie versper en bande aan die brand gesteek nadat die Munisipale Afbakeningsraad aangekondig het dat Malamulele nie kwalifiseer vir sy eie munisipaliteit nie. Die inwoners voer aan die Thulamela-munispaliteit kanaliseer sy dienste na die Tshivenda-sprekende dele, eerder as hul eie Xitsonga-dele. Lees alle vorige berigte oor Malamulele op Maroela Media.